SKRIFTLIG FORESPØRGSEL E-0231/02

af Arlindo Cunha (PPE-DE) til Kommissionen

(6. februar 2002)

Om: Gennemførelse af fællesskabsstøtterammen for skovbrugssektoren i Portugal

Ved vedtagelsen af fællesskabsstøtterammen for Portugal meddelte landbrugsministeren, at det var regeringens mål at investere 200 mia. escudos i skovbrugssektoren. Det fremgår imidlertid af de oplysninger, som jeg har fået fra personer i sektoren, at gennemførelsesniveauet (aftaler om støtte mellem staten og modtagerne) både med hensyn til AGRO-programmet (foranstaltning 3) og RURIS-planen (skovplantning på landbrugsarealer) befinder sig langt under det, der aftaltes med Kommissionen, og det kan føre til, at der efter 2002 skal overføres EU-midler til andre medlemslande.

På denne baggrund bedes Kommissionen oplyse, hvor stor den materielle og finansielle gennemførelsesprocent er (hermed menes indgåede aftaler og ikke godkendelse af projekter)?

Svar afgivet på Kommissionens vegne af Franz Fischler

(22. marts 2002)

Inden for EF-støtterammen for Portugal for 2000-2006, der samfinansieres af strukturfondene, Den Europæiske Udviklings- og Garantifond for Landbruget (EUGFL), Udviklingssektionen, yder EU støtte til skovsektoren på det portugisiske fastland via det operationelle program (OP) landbrug og udvikling af landdistrikter (godkendt af Kommissionen den 30. oktober 2000) med en foranstaltning til bæredygtig udvikling af skovene. De offentlige udgifter til programmet er fastsat til i alt 239,5 mio. EUR for hele perioden, hvoraf 119,8 mio. EUR finansieres af EUGFL, Udviklingssektionen.

Ifølge de seneste oplysninger fra det tredje møde i programmets overvågningsudvalg den 22. november 2001 er der siden programmets begyndelse indgået forpligtelser for offentlige udgifter på i alt 30,5 mio. EUR, hvoraf 15,6 mio. afholdes af EUGFL, Udviklingssektionen.

I henhold til reglerne for den finansielle forvaltning af strukturfondene kan forpligtelserne for de beløb, der er afsat til programmerne, indgås indtil 31. december 2006, og de dermed forbundne udgifter afholdes indtil 31. december 2008. De økonomiske sanktioner, der er beskrevet i artikel 31, stk. 2, i Rådets forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene(1), finder ikke anvendelse for de enkelte foranstaltninger og omfatter under ingen omstændigheder mulighed for at overføre midler til andre medlemsstater. EUGFL, Udviklingssektionen, har allerede foretaget to mellemliggende betalinger i forbindelse med dette program.

Inden for rammerne af planen for udvikling af landdistrikterne på det portugisiske fastland (EUGFL, Udviklingssektionen), der blev vedtaget af Kommissionen den 22. november 2000, modtager Portugal endvidere støtte til en foranstaltning til skovrejsning på landbrugsarealer, hvortil der i perioden 2000-2006 er afsat offentlige udgifter på 470 mio. EUR, hvoraf 352 mio. EUR afholdes af EUGFL, Garantisektionen. Indtil den 15. oktober 2001 havde Kommissionen refunderet Portugal et beløb på 72,7 mio. EUR, hvilket svarer til, at der er blevet betalt i alt ca. 98 mio. EUR i offentlige udgifter.

De finansieringsregler, der er fastsat i artikel 39 i Kommissionens forordning (EF) nr. 1750/1999 af 23. juli 1999 om gennemførelsesbestemmelser til Rådets forordning (EF) nr. 1257/1999 om støtte til udvikling af landdistrikterne fra Den Europæiske Udviklings- og Garantifond for Landbruget (EUGFL)(2), gælder for planen som helhed, uanset hvilket beløb der er blevet anvendt på de enkelte foranstaltninger.

(1) EFT L 161 af 26.6.1999.

(2) EFT L 214 af 13.8.1999.